การรถไฟแห่งประเทศไทย ออก 3 มาตรการ ให้บริการเดินรถโดยสารเพื่ออำนวยความสะดวกแก่ประชาชนที่เข้าร่วมในพระราชพิธีบรมราชาภิเษก พุทธศักราช 2562
การรถไฟแห่งประเทศไทย  จัดรถพิเศษโดยสารชานเมือง 4 เส้นทาง วันละ 8 ขบวน พร้อมรถพิเศษโดยสารระยะไกล 12 ขบวน และเปิดให้ประชาชนใช้บริการรถไฟชั้น 3 ขบวนปกติฟรีที่มีต้นทางและปลายทางเข้าออกกรุงเทพฯ ทุกเส้นทางใช้บริการฟรีเป็นเวลา 3 วัน อำนวยความเดินเข้าร่วมในพระราชพิธีบรมราชาภิเษก  ระหว่างวันที่ 4 - 6 พฤษภาคมนี้นายวรวุฒิ มาลา รองผู้ว่าการกลุ่มธุรกิจการบริหารทรัพย์สิน รักษาการในตำแหน่งผู้ว่าการรถไฟแห่งประเทศไทย หรือ รฟท. เปิดเผยว่า เพื่ออำนวยความสะดวกการเดินทางให้กับประชาชนที่เข้าร่วมในพระราชพิธีบรมราชาภิเษก พุทธศักราช 2562 ระหว่างวันที่ 4 - 6 พฤษภาคมนี้  การรถไฟแห่งประเทศไทย ได้จัดบริการเดินรถโดยสารจำนวน 3 มาตรการ ประกอบด้วย มาตรการที่ 1 จัดขบวนรถพิเศษโดยสารรถดีเซลรางชั้น 3 หรือรถไฟชานเมืองให้บริการเที่ยวไป-กลับฟรีใน 4 เส้นทาง วันละ 8 ขบวน รวมตลอดพระราชพิธีฯ จำนวน 24 ขบวน รองรับการเดินทางของประชาชนไม่ให้มีผู้โดยสารตกค้าง โดย เที่ยวเข้ากรุงเทพ (สายเหนือ ขบวน 320 อยุธยา–กรุงเทพ 10.30 – 12.00 น. /สายใต้ ขบวน 332 นครปฐม–ธนบุรี 10.55 – 12.00 น. /สายตะวันออก ขบวน 326 ฉะเชิงเทรา–กรุงเทพ 10.35 – 11.55 น. /สายมหาชัย 4342 มหาชัย–วงเวียนใหญ่ 10.40 – 11.35 น.)ส่วนเที่ยวออกจากกรุงเทพ (สายเหนือ 319 กรุงเทพ–อยุธยา 00.05 – 01.35 น./สายใต้ 331 ธนบุรี–นครปฐม 00.00 – 01.00 น./สายตะวันออก 325 กรุงเทพ–ฉะเชิงเทรา 00.00 – 01.40 น./มหาชัย 4331 วงเวียนใหญ่–มหาชัย 00.00 – 00.55 น.) ทั้งนี้ในวันที่ 5 พฤษภาคมนี้ ขบวน 319 จะเปลี่ยนสถานีปลายทางจากสถานีอยุธยาเป็นสถานีลพบุรี ถึงสถานีลพบุรี เวลา 02.20 น.) ส่วนมาตรการที่ 2 การรถไฟแห่งประเทศไทยได้ร่วมมือกับกระทรวงมหาดไทย จังหวัดเชียงใหม่ ลำพูน ลำปาง อุตรดิตถ์ สุราษฎร์ธานี ชุมพร หนองคาย อุดรธานี ขอนแก่น อุบลราชธานี ศรีสะเกษ สุรินทร์ บุรีรัมย์ นครราชสีมา จัดขบวนรถพิเศษโดยสารระยะไกล ไป/กลับ 12 ขบวน เพื่ออำนวยความสะดวกในการเดินทางเข้าร่วมในพระราชพิธีฯ ให้แก่ประชาชน ได้แก่ สายเหนือ 2 ขบวน ขบวนเชียงใหม่-ลพบุรี-กรุงเทพ และขบวนลำปาง-เด่นชัย-อุตรดิตถ์-กรุงเทพ สายใต้ 1 ขบวน ขบวนสุราษฎร์ธานี-ชุมพร-ประจวบคีรีขันธ์ - กรุงเทพ สายตะวันออกเฉียงเหนือ 3 ขบวน ขบวนหนองคาย-อุดรธานี-ขอนแก่น-กรุงเทพ ขบวนอุบลราชธานี-ศรีสะเกษ-กรุงเทพ และขบวนสุรินทร์ – บุรีรัมย์ – นครราชสีมา – กรุงเทพและมาตรการที่ 3.การรถไฟแห่งประเทศไทย จะเปิดให้ประชาชนใช้บริการรถไฟขบวนรถโดยสารชั้น 3 ที่มีต้นทางและปลายทางเข้าออกในกรุงเทพฯ ฟรีทุกขบวน ตลอดพระราชพิธีบรมราชาภิเษกฯ ระหว่างวันที่ 4 - 6 พฤษภาคม 2562เพื่ออำนวยความสะดวกให้แก่ประชาชนเดินทางเข้าร่วมงานพระราชพิธีฯ ทั้งนี้ สามารถติดต่อขอรับตั๋วโดยสารได้เฉพาะในวันเดินทางเท่านั้น ที่สถานีรถไฟทุกแห่งนอกจากนี้การรถไฟฯ ยังได้บูรณาการความร่วมมือกับองค์การขนส่งมวลชนกรุงเทพ หรือ ขสมก. จัดรถโดยสารเส้นทางรถเฉพาะกิจฟรี มาให้บริการรับส่งกับประชาชนที่เดินทางจากสถานีกรุงเทพ วงเวียนใหญ่ ไปยังบริเวณงานพระราชพิธีฯ โดยไม่มีเสียค่าใช้จ่ายตั้งแต่วันที่ 1-7 พฤษภาคมนี้ ตั้งแต่ เวลา 9.00-22.00 น. พร้อมมอบหมายให้เจ้าหน้าที่เพิ่มการอำนวยความสะดวกและดูแลความปลอดภัยรองรับการเดินทางของประชาชนที่เดินทางเข้าร่วมงานพระราชพิธีฯ ให้เป็นไปด้วยความเป็นระเบียบเรียบร้อย หากมีความจำเป็นที่จะต้องจัดเดินขบวนรถพิเศษโดยสารเพิ่มเติมก็ให้สามารถดำเนินการได้ เพื่อไม่ให้มีผู้โดยสารตกค้าง